O‘zbekiston va Xitoy oʻrtasida qator muhim hujjatlar imzolandi

12.05.2017
O‘zbekiston Respublikasi Prezidenti Shavkat Mirziyoyevning Xitoy Xalq Respublikasiga davlat tashrifi doirasida siyosiy va iqtisodiy sohalarda muhim kelishuvlarga erishildi, hamkorlikning istiqbolli yoʻnalishlari boʻyicha qator hujjatlar imzolandi.
Ikki davlat rahbarlarining kengaytirilgan tarkibdagi uchrashuvidan soʻng hujjat imzolash marosimi boʻlib oʻtdi. 


Uchrashuvlarda oʻzaro hamkorlikni yangi bosqichga koʻtarish, bunda ikki davlatning mintaqaviy va xalqaro ahamiyatga molik masalalar boʻyicha pozitsiyasi bir xil yoki oʻxshashligi muhim ahamiyat kasb etishi qayd etildi. 


Muzokaralar yakunida Shavkat Mirziyoyev va Si Szinpin O‘zbekiston Respublikasi bilan Xitoy Xalq Respublikasi oʻrtasidagi Qoʻshma bayonotni imzoladilar. Hukumatlararo texnikaviy hamkorlik toʻgʻrisidagi, xalqaro avtomobil qatnovi toʻgʻrisidagi bitimlar, umumta’lim maktablarida ta’lim sifatini oshirish, sogʻliqni saqlash sohasini asbob-uskunalar bilan jihozlashga doir loyihalarni moliyalashtirish toʻgʻrisidagi hukumatlararo notalar almashinuvi hamda veterinariya va oʻsimliklar inspeksiyasi karantini sohasida Anglashuv memorandumi, kichik biznes va xususiy tadbirkorlik sub’eklari oʻrtasidagi hamkorlikni ragʻbarlantirish boʻyicha Anglashuv memorandumi, qishloq xoʻjaligi sohasida 2018-2020-yillarga moʻljallangan idoralararo almashinuv hamkorlik rejasi kabi qator muhim hujjatlar imzolandi. 


Erishilgan kelishuvlar O‘zbekiston – Xitoy munosabatlarini yanada rivojlantirish va ikki mamlakat xalqlarining farovonligini yuksaltirishga xizmat qilishi alohida qayd etildi.